อ่วมเกินคาดเจพีมอร์แกนเจ๊ง1.4แสนล.
ธนาคารอันดับ 1 ในสหรัฐ ขาดทุนหนักกว่าที่ประเมินเท่าตัว กำไรไตรมาส 2 ดิ่งทันที 9%
14 ก.ค. 2555

ธนาคารอันดับ 1 ในสหรัฐ ขาดทุนหนักกว่าที่ประเมินเท่าตัว กำไรไตรมาส 2 ดิ่งทันที 9%
เจพีมอร์แกน เชส ซึ่งเป็นธนาคารขนาดใหญ่ที่สุดในสหรัฐ ได้แถลงเมื่อวันที่ 13 ก.ค. แล้วว่า ยอดการขาดทุนจากการลงทุนตราสารอนุพันธ์ที่ผิดพลาดในอังกฤษนั้น สูงถึง 4,400 ล้านเหรียญสหรัฐ (ราว 1.4 แสนล้านบาท) จากที่เคยเปิดเผยเบื้องต้นก่อนหน้านี้ว่าอยู่ที่ราว 2,000 ล้านเหรียญสหรัฐ (ราว 6.33 หมื่นล้านบาท) ซึ่งฉุดให้ผลกำไรในไตรมาส 2 ดิ่งลงทันที 9%
เจพีมอร์แกนได้แถลงผลประกอบการไตรมาส 2 ว่า ธนาคารมีผลกำไรสุทธิที่ประมาณ 5,000 ล้านเหรียญสหรัฐ (ราว 1.6 แสนล้านบาท) หรือลดลงจากช่วงเดียวกันของปีที่แล้วราว 9% 
เจมี ดิมอน ประธานเจ้าหน้าที่บริหาร (ซีอีโอ) ของเจพีมอร์แกน กล่าวว่า ได้สั่งยุบแผนกที่รับผิดชอบด้านการซื้อขายที่ทำให้เกิดการขาดทุนครั้งนี้แล้ว และได้ย้ายสัญญาซื้อขายที่ยังคงอยู่ไปอยู่ในการดูแลของฝ่ายธนาคารเพื่อการลงทุนแทน
ทั้งนี้ การลงทุนที่ผิดพลาดได้ส่งผลกระทบต่อชื่อเสียงของเจพีมอร์แกนอย่างหนัก มูลค่าในตลาดได้ลดลงถึง 15% และทำให้ดิมอน ต้องขึ้นให้การต่อกรรมาธิการของสภาคองเกรส ถึง 2 ครั้ง หน่วยงานของรัฐหลายแห่งก็ได้เปิดการสอบสวนในเรื่องนี้ และทำให้เกิดความกังวลขึ้นว่า บรรดาธนาคารขนาดใหญ่ในสหรัฐยังคงเป็นปัจจัยเสี่ยงต่อระบบการเงินในประเทศอยู่ แม้จะผ่านพ้นวิกฤตการณ์ภาคการเงินมาถึง 4 ปีแล้วก็ตาม